आठ मजदूरों की तीन मस्ट्रोल में हाजरियां दर्ज
Updated Thu, 28 Jun 2012 12:00 PM IST
हमीरपुर। विकास खंड बिझड़ी के गांव ज्यौली देवी में मनरेगा कार्यों में अनियमितताएं पाई गई हैं। लोकपाल की जांच में अनियमितताओं की पुष्टि हुई है। इसके आधार पर मनरेगा लोकपाल ने खंड विकास अधिकारी को जांच तथा प्रशासनिक कार्रवाई करने के निर्देश दिए हैं। पंचायत प्रतिनिधियों और कर्मचारियों पर कार्रवाई की गाज गिरना संभावित है।
पंचायत द्वारा मनरेगा कार्यों में एक ही समय तीन मस्ट्रोल तैयार कर मनरेगा नियमों को ठेंगा दिखाया गया है। कार्य में आठ मजदूरों की एक ही समय पर तीन मस्ट्रोल में हाजरियां दर्ज हैं। इनमें से एक मस्ट्रोल में मजदूरी की वसूली बैंक खाते के माध्यम से हुई है। दूसरे मस्ट्रोल में मजदूरी कामगार द्वारा हस्ताक्षर करके वसूल की गई है। एक मस्ट्रोल पर कामगार के जाली हस्ताक्षर पाए गए हैं। पंचायत में हुए मनरेगा कार्य में कामगार द्वारा काम ही नहीं किया गया है, लेकिन मस्ट्रोल में कामगार का नाम दर्ज है।
यही नही पंचायत द्वारा मस्ट्रोलों पर कामगारों के हस्ताक्षर नहीं लिए गए है। इससे मनरेगा नियमों का उल्लंघन हुआ है। पंचायत द्वारा मनरेगा मजदूरों से काम मांगने का आवेदन पत्र नहीं लिया है। पंचायत में मनमाने ढंग से कार्य करवाया गया है। कामगारों के जॉब कार्डों में प्रविष्टियां दर्ज नहीं की गई हैं। इस संबंध में एक शिकायत मनरेगा लोकपाल के पास आई थी। मनरेगा लोकपाल ने शिकायतों को छानबीन के उपरांत सही पाया है।
उधर मनरेगा लोकपाल रघुनाथ शर्मा का कहना है कि मनरेगा कार्यों में अनियमितता, शिकायतकर्ता द्वारा लगाए गए आरोप सही पाए गए हैं। इस बारे में बीडीओ बिझड़ी को शिकायतों बारे प्रशासनिक कार्रवाई करने के आदेश दिए गए हैं।
Write a Comment | View Comments